Okresná prokuratúra Bánovce nad Bebravou 
K Zornici 892, 957 01 Bánovce nad Bebravou 	

Sp. zn. : Pv 143/10/3301	Bánovce nad Bebravou, 25.7.2014
EEČ : 2-23-34-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2, odsek 3 písmeno c, písmeno b Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Bánovce n/Bebravou
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
že hoci mu z ustanovenia § 62 ods. 1 a nasl. Zákona o rodine vyplýva povinnosť prispievať na výživu dieťaťa a rozsudkom Okresného súdu Trenčín č.k. XXXXXXXXXX zo dňa XXXXX právoplatným dňa 26.4.2007 bol s účinnosťou od 1.8.2006 zaviazaný prispievať na výživu svojej nezaopatrenej dcéry XXXXX, nar. XXXXX, v súčasnosti študentky pripravujúcej sa na svoje budúce povolanie vysokoškolským štúdiom, a to vo výške 1.000 Sk (33,19 Eur) mesačne vždy do 15. dňa v mesiaci vopred k rukám oprávnenej, jej matky XXXXX, trvale bytom XXXXX, ktorej bola zverená do výchovy, si svoju zákonnú povinnosť vyživovať iného úmyselne vôbec neplnil v období od  15.2.2009 do 15.7.2014 vrátane, keď bol bez práce evidovaný ako uchádzač o zamestnanie v príslušnej evidencii Úradu práce, sociálnych vecí a rodiny XXXXX bol z nej vylúčený pre nespoluprácu, a keď pracoval, zamestnávateľovi existenciu vyživovacej povinnosti nenahlásil a pracovný pomer bol skončený z dôvodu jeho neospravedlnenej absencie, čím sa jej plneniu úmyselne vyhýbal, a to napriek tomu, že dňa 18.6.2007 bol prepustený z výkonu trestu odňatia slobody vo výmere 1 roku, na ktorý bol odsúdený trestným rozkazom Okresného súdu XXXXX č.k. XXXXX zo dňa XXXXX právoplatným dňa 31.5.2006 pre trestný čin zanedbania povinnej výživy podľa § 213 ods. 2, ods. 3 písm. b) Trestného zákona účinného do 31.12.2005, čím mu v sledovanom období vznikol dlh na nezaplatenom výživnom v celkovej výške 2.190,54 Eur

lebo zanikla trestnost cinu

Odôvodnenie:
Poverený príslušník Oddelenia skráteného vyšetrovania Odboru justičnej a kriminálnej polície Okresného riaditeľstva PZ Bánovce nad Bebravou uznesením pod ČVS:XXXXX zo dňa XXXXX podľa § 199 ods. 1 Trestného poriadku začal trestné stíhanie pre prečin zanedbania povinnej výživy podľa § 207 ods. 1 Trestného zákona na skutkovom základe uvedenom vo výrokovej časti predmetného uznesenia.

Uznesením vyšetrovateľa Odboru kriminálnej polície Okresného riaditeľstva PZ Bánovce nad Bebravou pod ČVS:XXXXX zo dňa XXXXX bolo podľa § 206 ods. 1 Trestného poriadku rozhodnuté o vznesení obvinenia XXXXX pre prečin zanedbania povinnej výživy podľa § 207 ods. 2, ods. 3 písm. b, c) Trestného zákona s poukazom k § 138 písm. b) Trestného zákona na skutkovom základe uvedenom v predmetnom uznesení.

V priebehu skráteného vyšetrovania realizovaného v predmetnej trestnej veci bolo zistené, že obvinený XXXXX z titulu úhrady výživného dňa 18.6.2014 na účet XXXXX č. XXXXX vedený v Slovenskej sporiteľni jednorazovo poukázal sumu vo výške 2.400 Eur. Z nej časť vo výške 2.190,54 Eur predstavuje úhradu výživného za obdobie od 15.2.2009 do dňa 15.7.2014 vrátane, na ktorý podľa rozsudku súdu pripadol posledný deň splatnosti výživného pred vydaním rozhodnutia prokurátora o zastavení trestného stíhania. Zvyšok sumy potom predstavuje úhradu výživného na dcéru XXXXX do budúcnosti, do mesiaca január 2015 vrátane. Vyššie uvedené zistenia vyplývajú z predloženého dokladu o úhrade predmetnej sumy v spojení s výpoveďou svedkyne XXXXX, a sú v zhode i s vyjadreniami obvineného XXXXX a oprávnenej XXXXX. Z dôkazov vykonaných v rámci prípravného konania bolo súčasne zistené, že v priebehu neplatenia výživného menovaným obvineným jeho nezaopatrená dcéra XXXXX núdzou netrpela a obdobie neplatenia výživného na nej nezanechalo trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

V zmysle § 86 ods. 1 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
 
Vzhľadom ku skutočnosti, že obvinený XXXXX svoju vyživovaciu povinnosť za obdobie, za ktoré je trestne stíhaný splnil skôr, než sa súd odobral na záverečnú poradu a trestný čin nemal trvalo nepriaznivé následky, v zmysle osobitného ustanovenia o účinnej ľútosti podľa § 86 ods. 1 písm. a) Trestného zákona trestnosť prečinu zanedbania povinnej výživy podľa § 207 ods. 2, ods. 3 písm. b, c) Trestného zákona s poukazom k § 138 písm. b) Trestného zákona zanikla. 

Prihliadnuc k vyššie uvedeným skutočnostiam prokurátor rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Pavel Štefan
prokurátor